Imtella' Novembru 13, 2021 Il-mudella magħrufa Bella Hadid ammettiet li qed tbati minn dipressjoni u appellat lin-nies biex ma jemmnux dak kollu li jidher fuq il-media soċjali. Hadid, li għandha 25 sena u li fl-2016 kienet magħżulha l-Mudella tas-Sena, irrikorriet għall-Instagram, biex twassal messaġġ lill-attriċi Willow Smith – bint l-attur magħruf Will Smith – wara li din ukoll qalet li għaddejja minn diffikultajiet psikoloġiċi. Hadid, li fuq Instagram għandha jsegwuha 47 miljun persuna, qaltilha li bi kliemha għamlitha tħossha inqas waħedha u rrimarkat kif ilha għal dawn l-aħħar snin tbati minn dipressjoni. "Il-media soċjali mhiex vera. Għal dawk li qed ibatu, jekk jogħkobkom, ftakru din. Xi kultant li tkun trid tisma' huwa li mhux waħdek". Hija xebbħet il-problemi mentali ma' rollercoaster fejn daqqa tkun fuq u daqqa isfel u daqqa tkun fuq naħa u daqqa fuq oħra. Fl-istess waqt għamlet kuraġġ lis-segwaċi tagħha li għaddejjin minn diffikultà billi qaltilhom li dejjem hemm id-dawl fit-tarf tal-mina. Hija żiedet li sabitha diffiċli ma taqsamx magħhom il-verità dwar dak li kienet għaddejja minnu u rringrazzjathom talli semgħuha.